Complex Muzeal Național „Moldova” Iași

Festivalul Străzii Lăpușneanu, cea de-a VI-a ediție
2024-09-20 17:00 - 2024-09-22 20:00 (Europe/Bucharest) | Muzeul Unirii Iași, Str. Alexandru Lăpușneanu nr. 14, Iași, România
Complexul Muzeal Național „Moldova” Iași – Muzeul Unirii vă invită, în calitatea sa de partener, la cea de-a VI-a ediție a Festivalului Străzii Lăpușneanu, ce se va desfășura în perioada 20 – 22 septembrie 2024.
Pe parcursul celor trei zile, programul festivalului va cuprinde expoziții, concerte, spectacole de stand up, ateliere și diverse alte activități.
În grădina Muzeului Unirii vor avea loc spectacole muzicale, după următorul program:
Vineri, 20 septembrie 2024
17.00 – 17.30 – Moment muzical Mirona Pintilie – Vioară
17.30 – 18.00 – Moment muzical Aurelian Holeră – Pian
20.00 – 21.00 – Candle Light – Concert Ștefania Mihăilescu (voce) & Răzvan Halici (pian)
Sâmbătă, 21 septembrie 2024
16.00 – 17.00 – Recital elevi Colegiul Național de Artă „Octav Băncilă” Iași, clasa prof. Daniela Ciocoiu
17.30 – 18.00 – Moment muzical Aurelian Holeră – Pian
18.30 – 19.30 – Recital Cezar Popescu
Duminică, 22 septembrie 2024
17.00 – 17.30 – Moment muzical Mirona Pintilie
19.00 – 20.00 – Recital Cezar Popescu.
În fiecare seară a festivalului, publicul va putea admira un spectaculos video mapping pe fațada Muzeului Unirii.
Vă așteptăm cu drag!

Concert la Palat: Oana Severin, Constantin Lazăr și Dumitru Florescu
2024-09-24 19:00 - 20:00
Complexul Muzeal Național „Moldova” Iași, în parteneriat cu Ateneul Național din Iași, vă invită să participați la o serie de experiențe unice, dedicate iubitorilor de muzică de calitate, într-un cadru elegant și în compania extraordinară a unor interpreți de excepție.
Continuăm seria concertelor desfășurate în Holul de Onoare al Palatului Culturii – marți, 24 septembrie 2024, ora 19.00 cu un recital extraordinar, susținut de Oana Severin, Constantin Lazăr și Dumitru Florescu.
Detalii și bilete, pe site-ul organizatorului principal: Ateneul Național din Iași

Ceremonie de închidere a Congresului Internațional de Istorie a Presei, la Palatul Culturii
2024-09-28
Complexul Muzeal Național „Moldova” Iași este partener în derularea celei de-a XVII-a ediții a Congresului Internațional de Istorie a Presei, organizat de Departamentul de Ştiinţe ale Comunicării şi Relaţii Publice din cadrul Facultăţii de Filosofie şi Ştiinţe Social-Politice a Universității „Alexandru Ioan Cuza” din Iași și Asociația Română de Istorie a Presei (ARIP), în perioada 27 – 28 septembrie 2024.
Având ca temă generală „Personalități ale presei românești”, lucrările congresului se vor desfășura pe patru secțiuni: „Oameni-instituții de presă”, „Personalități ale presei locale”, „Jurnalistica eminesciană” și „Jurnaliști freelancer și influencer”.
La eveniment vor participa 86 de profesori universitari, jurnaliști, cercetători și doctoranzi din 30 de universități și institute de cercetare ale Academiei Române, instituții de presă din România, Serbia, Ungaria, Republica Moldova și Israel.
Deschiderea congresului va avea loc vineri, 27 septembrie 2024, ora 10:00, în Aula Magna „Miha Eminescu” a Universității „Alexandru Ioan Cuza” din Iași.
Programul manifestării cuprinde, printre altele, omagierea personalității lui Gheorghe Asachi – întemeietorul jurnalismului în Moldova, la 155 de ani de la trecerea la cele veșnice, acordarea premiilor ARIP pentru întreaga carieră în jurnalismul de radio, televiziune și presă scrisă, conferințele plenare susținute de academicianul Daniel Condurache și prof. univ. dr. Ioan Milică, directorul Bibliotecii Centrale Universitare „Mihai Eminescu” din Iași.
Ceremonia de închidere a Congresului va avea loc la Palatul Culturii din Iași, sâmbătă, 28 septembrie 2024, începând cu ora 9.30, și va fi urmată de vizita participanților în cele patru muzee: Muzeul de Istorie a Moldovei, Muzeul de Artă, Muzeul Etnografic al Moldovei și Muzeul Științei și Tehnicii „Ștefan Procopiu”.
Detalii: Program Congres Istoria Presei 2024

Despre muzee la o nouă ediție „Bun venit la UAIC”
2024-09-28 10:00 - 2024-09-30 17:00 | Universitatea „Alexandru Ioan Cuza” Iași
Complexul Muzeal Național „Moldova” Iași este partener în derularea celei de-a XIII-a ediții a evenimentului „Bun venit la UAIC”, organizat de Universitatea „Alexandru Ioan Cuza” din Iași (UAIC), în perioada 28 – 30 septembrie 2024 și dedicat informării și orientării studenților din anul I.
Pe parcursul celor trei zile de eveniment, studenții UAIC vor fi întâmpinați, la standurile amenajate în fața Universității, de studenţi din ani mai mari, asociaţii studenţeşti, angajați din cadrul Universităţii și reprezentanți ai instituțiilor de cultură și companiilor din Iași.
La standul „Informații despre studenție”, bobocii vor primi informații relevante despre viața de student (burse, mobilități studențești, cazare, biblioteci etc) și un pachet de bun-venit, care îi va ajuta să se orienteze și să se integreze mai ușor în comunitatea academică a UAIC: ghidul studentului, harta campusului, materiale despre serviciile Universității, despre oportunitățile de carieră etc.
Încă din prima zi, studenții sunt invitați să descopere locurile emblematice ale Universității și ale orașului în care își vor petrece anii studenției.
Detalii, pe site-ul organizatorului principal.

Concert la Palat: Cătălin Răducanu – „Un artist, un pian și un țambal”
2024-10-01 19:00 - 20:00 | Palatul Culturii – Sala „Henri Coandă”
Complexul Muzeal Național „Moldova” Iași, în parteneriat cu Ateneul Național din Iași invită publicul la un nou eveniment sub genericul „Concert la Palat”.
Marți, 1 octombrie 2024, începând cu ora 19.00, va avea loc un recital extraordinar susținut de Cătălin Răducanu – „Un artist, un pian și un țambal”.
Pianistul Cătălin Răducanu, tânăr muzician provenind dintr-o veche familie de lăutari, începe prima ediție a Turneului Național Un artist, un pian și un țambal – clasic, jazz, folclor. Din august până în octombrie, în comunități din întreaga țară, de la Ateneul Român, până la cele mai îndepărtate sate ale ţării, pianistul îşi propune să spargă barierele culturale, sociale și etnice dintre stilurile muzicale.
Cătălin Răducanu: „Aş dori ca prin intermediul acestui turneu să explorez trăiri artistice care să îmi mobilizeze forța interioară pentru susținerea unui repertoriu divers, incitant. Propun o călătorie muzicală plină de culoare, prin intermediul pianului și țambalului, adresată deopotrivă minții și sufletului publicului. Menirea mea ca interpret și ca improvizator este aceea de a sluji arta la cel mai înalt nivel”.

Mineral Expo Iași 2024: ediție aniversară dedicată pasionaților de cristale și bijuterii
2024-10-04 10:00 - 2024-10-06 18:00 | Palatul Culturii Iași – Complexul Muzeal Național „Moldova” Iași
Complexul Muzeal Național „Moldova” Iași, în colaborare cu Asociația „Mineral Expo”, invită publicul la un eveniment dedicat pasionaților de cristale și bijuterii, desfășurat în perioada 4 – 6 octombrie 2024, la Palatul Culturii, în spațiul Muzeului Științei și Tehnicii „Ștefan Procopiu”.
„Mineral Expo” reunește la Iași bijutieri, creatori de obiecte hand-made, mineralogi, geologi, foști mineri din zonele Baia Mare, Cavnic, Baia Sprie, care expun flori de mină din colecțiile personale, precum și eșantioane spectaculoase de baritină, piromorfit, siderit.
Cea de-a X-a ediție a expoziției itinerante aduce în centrul atenției Diamantul Herkimer, o piatră prețioasă remarcabilă prin proprietățile estetice și nu numai, extrem de apreciată printre cunoscători. „Cristalul, un cuarț dublu, transparent și incolor, ce se găsește în principal în zona Herkimer County, New York, de unde și-a primit numele, este expus cu această ocazie în diverse forme de prelucrare, precum și în formă brută. Totodată, publicul va putea admira rubine, safire sau smaralde în seturi de bijuterii, geode de ametist, citrin sau cuarț, obiecte de decor din cristale, precum și spectaculoase opale de Etiopia”, precizează Francisc Covaci, președintele Asociației „Mineral Expo”.
Expoziția cu vânzare poate fi vizitată între orele 10.00 și 18.00, intrarea la acest eveniment fiind liberă.
Informații suplimentare: www.mineralexpo.ro

Explorați Creativitatea la Atelierele DICE!
2024-10-05 10:30 - 2024-10-06 14:30
Complexul Muzeal Național „Moldova” Iași – Secția Relații Publice, Marketing, Logistică, Proiecte, Programe vă invită în acest week-end la Palatul Culturii – Sala de Educație Muzeală să participați la o serie de ateliere creative care vă vor purta în lumea tehnicilor tradiționale de țesut și modelaj.
Sâmbătă, 5 octombrie 2024, vor avea loc două ateliere de țesut la gherghef, programate la orele 10.30 și 13.00. Această experiență vă va permite să explorați tainele țesutului și să creați propriile covorașe, învățând de la cei mai buni.
Duminică, 6 octombrie 2024, distracția continuă cu atelierele de modelaj „Măiestrie în miniatură”, care se vor desfășura, de asemenea, la orele 10.30 și 13.00.
„Îi așteptăm să participe la aceste activități, pe toți cei care doresc să-și dezvolte abilitățile de modelaj și să creeze mici obiecte de artă inspirate de patrimoniul muzeelor!”, afirmă Andrei Apreotesei, manager al Complexului Muzeal Național „Moldova” Iași.
Atelierele se adresează persoanele cu vârsta de peste 10 ani, durează aproximativ 90 de minute și se desfășoară cu un număr minim de 5 persoane și maxim de 10.
Pentru programări, vă rugăm să ne contactați la numărul de telefon 0232. 275. 979, interior 142, sau prin mesaj privat pe pagina Atelierele DICE, cu cel puțin o zi înainte.

Eveniment de lansare de carte la Muzeul Memorial „Mihail Kogălniceanu”
2024-10-05 11:30 - 13:00
Complexul Muzeal Naţional „Moldova” Iaşi și Societatea Scriitorilor Fără Frontiere vă invită sâmbătă, 5 octombrie 2024, ora 11.30, la Muzeul Memorial „Mihail Kogălniceanu”, la evenimentul de lansare a volumului „Printre poeme de suflet”, autor Mărioara Vișan, apărut la Editura Limes, Cluj-Napoca, 2024.
Participă prof. univ. dr. Constantin Dram, cel care semnează antologia și postfața acestei cărți, și membrii Societății Scriitorilor Fără Frontiere.
Recitalul susținut de Aurelian Semaur Holera va completa acest eveniment, ce va fi moderat de Elena Mândru, președintele Societății Scriitorilor Fără Frontiere, și muzeograf Mihaela Tudose.
Vă așteptăm cu drag!

Concert la Palat - „Anotimpurile”
2024-10-08 18:30 - 20:00
Complexul Muzeal Național „Moldova” Iași, în parteneriat cu Opera Națională Română Iași, invită publicul la un nou eveniment din seria „Concert la Palat”: „Anotimpurile” de Antonio Vivaldi.
Evenimentul va avea loc marți, 8 octombrie 2024, începând cu ora 18.30, în Holul de Onoare al Palatului Culturii din Iași.
Interpretează artiștii instrumentiști:

Anca Bîzgu (solist)
Laurențiu Busnea (vioara I) – invitat
Adriana Patraș (vioara a II-a) – invitată
Corina Diaconu (violă) – invitată
Viorel Călin (violoncel)
Adina Alupei (clavecin).

Vă invităm să urmăriți detaliile pe site-ul instituției partenere și vă așteptăm cu drag!
Bilete: Opera Națională Română Iași

„Recitalul toamnei” la Muzeul Memorial „Mihail Kogălniceanu" din Iași
2024-10-12 13:00 - 14:30 | Muzeul Memorial „Mihail Kogălniceanu”, Strada Mihail Kogălniceanu nr. 11, Iași, Iași, 700454, România
Complexul Muzeal Național „Moldova” Iași, în parteneriat cu Asociația „Artwork Atelier” organizează sâmbătă, 12 octombrie 2024, începând cu ora 13.00, în Salonul de Muzică al Muzeului Memorial „Mihail Kogălniceanu”, evenimentul „Recitalul toamnei”.
Susținut de elevii participanți la cursurile „Artwork Atelier”, coordonați de prof. Diana Roman, prof. Mirela Palamariu, prof. Simona Casiean, prof. Mihaela Blându și prof. Ramona Tumurug, recitalul de pian cuprinde lucrări din literatura muzicală clasică.
„Ne face o deosebită plăcere să continuăm atelierele muzical – educative, prin intermediul cărora readucem în atenția publicului valențele culturale ale muzicii de salon din secolele XVIII – XIX, precum și patrimoniul valoros al Muzeului «Kogălniceanu»”, afirmă Andrei Apreotesei, manager al Complexului Muzeal Național „Moldova” Iași.
La acest eveniment, intrarea este liberă, în limita locurilor disponibile.
Muzeul Memorial „Mihail Kogălniceanu”, situat în Iași, pe Strada „Mihail Kogălniceanu” nr. 11, poate fi vizitat de marți până sâmbătă, în intervalul orar 10.00 – 17.00.
Vă așteptăm cu drag!

„Ziua Părinților de îngeri” sărbătorită pe 15 octombrie
2024-10-15 18:00 - 19:00
În semn de solidaritate cu părinții care au suferit pierderea copiilor, fațada Palatului Culturii din Iași, clădire emblematică a orașului, va fi iluminată în culorile roz și bleu în seara zilei de 15 octombrie 2024.
Complexul Muzeal Național „Moldova” Iași se alătură acestei inițiative, parte a proiectului „Mame cu brațele goale”, care marchează „Ziua Părinților de Îngeri”, o zi națională de comemorare a copiilor decedați în timpul sarcinii, la naștere sau până la împlinirea vârstei de 18 ani, instituită prin Legea 186/2024.
„Prin această acțiune, invităm întreaga comunitate să se alăture nouă în amintirea copiilor pierduți și în semn de respect pentru durerea profundă a părinților”, subliniază Andrei Apreotesei, manager al Complexului Muzeal Național „Moldova” Iași.
Iluminarea fațadei Palatului Culturii în culorile roz și bleu, simbolice pentru această cauză, are rolul de a sensibiliza și de a crește gradul de conștientizare a comunității locale cu privire la tragediile tăcute cu care se confruntă multe familii. Această expresie de solidaritate a devenit o tradiție în mai multe țări, inclusiv Marea Britanie, Canada, Australia și Statele Unite.
Începând din 2024, România s-a alăturat acestora pentru a sprijini familiile afectate de decesul copiilor, prin adoptarea Legii 186/2024, care stabilește 15 octombrie ca Ziua națională de comemorare a copiilor decedați și încurajează autoritățile și organizațiile să organizeze evenimente publice pentru a marca acest moment. De asemenea, legea oferă cadrul legal pentru servicii de terapie psihologică, decontate de stat, pentru părinții care s-au confruntat cu decesul propriului copil.
Proiectul „Mame cu brațele goale”, inițiat în septembrie 2021, este un demers artistic, educațional și social, dezvoltat sub umbrela Asociației Sinaptica Mehedinți, care aduce în spațiul public discuții despre pierderea sarcinii, un subiect adesea considerat tabu. De la lansare, proiectul a adunat peste 100 de povești reale de la mame din întreaga țară, a creat grupuri de suport și a organizat dezbateri cu cadrele medicale pe tema susținerii emoționale a mamelor.

Conferința internațională „MediCult: Medierea culturală – implicații, oportunități, resurse” la cea de-a treia ediție
2024-10-23 - 2024-10-24 | Palatul Culturii Iași – Complexul Muzeal Național „Moldova” Iași
Complexul Muzeal Național „Moldova”, prin Secția Relaţii Publice, Marketing, Logistică, Proiecte și Programe organizează în perioada 23 – 24 octombrie 2024, atât fizic, cât și online, pe platforma Zoom, cea de-a treia ediție a conferinței internaționale anuale „MediCult: Medierea culturală – implicații, oportunități, resurse”.
„Ne dorim ca muzeele să fie accesibile și atractive pentru un public cât mai numeros. De aceea, încurajăm astfel de inițiative de mediere, menite să ducă activitatea culturală cât mai aproape de oameni, să le dea motive pentru a (re)veni la muzeu”, afirmă Andrei Apreotesei, managerul Complexului Muzeal Național „Moldova” Iași.
Reziliența culturală este conceptul în jurul căruia sunt concentrate prezentările ce vor fi susținute de specialiști din țară dar și din străinătate, declinând tematici precum prezervarea patrimoniului, rolul coeziunii sociale în menținerea identității culturale, atitudini reziliente vs practici adaptative în fața schimbării, colectarea amintirilor despre perioada anterioară situației critice, folosirea exprimării artistice ca instrument de reziliență pentru păstrarea identității culturale. Cercetători, muzeografi, mediatori culturali vor aborda acest concept relativ nou, ce se referă la capacitatea unei comunități de a face față unor evenimente adverse, păstrându-și în același timp specificitatea culturală.
„Ne propunem ca prin această conferință să evidențiem necesitatea dezvoltării conceptului de mediere culturală și a creării unei profesii recunoscute, cea a mediatorului cultural, și în spațiul românesc, aliniindu-ne astfel practicilor din mari muzee europene”, subliniază Coralia Costaș, inițiatoarea manifestării.
Vă așteptăm la cea de-a treia ediție a conferinței „MediCult”, care se va desfășura în format hibrid, miercuri, 23 octombrie, în intervalul orar 10.00 – 17.00, și joi, 24 octombrie, între orele 9.30 și 15.00, pentru a încuraja schimbul de bune practici și experiențe profesionale între specialiști.
Programul evenimentului poate fi consultat în documentul alăturat: Program MediCult3_2024

Apel pentru participare la Conferința internațională „MediCult: Medierea culturală - implicații, oportunități, resurse”
2024-10-23 - 2024-10-24 | Palatul Culturii Iași – Complexul Muzeal Național „Moldova” Iași
Conferința internațională anuală „MediCult: Medierea culturală – implicații, oportunități, resurse” pornește de la necesitatea de a consolida un spațiu de reflecție comun între profesioniștii din diversele structuri culturale din România și din străinătate, abordând contexte și metode specifice medierii culturale. Cea de-a treia ediție se va desfășura la Palatul Culturii din Iași, în format hibrid, în zilele de 23 și 24 octombrie 2024, fiind așteptați să se înscrie specialiști interesați de tema rezilienței culturale.
Concept relativ nou, ce se referă la capacitatea unei comunități de a face față unor evenimente adverse, păstrându-și în același timp specificitatea culturală, reziliența culturală se poate regăsi în prezervarea patrimoniului cultural mobil sau imobil, poate include de asemenea practici imateriale ce indică măsura și soliditatea coeziunii sociale înainte de ocurența momentului critic. Situații de criză pot fi reprezentate de război sau de conflictele armate, precum invadarea Ucrainei, dar și de valurile de migranți din întreaga Europă. Sintagma de reziliență culturală se poate aplica și unor circumstanțe aparent mai puțin dificile, precum migrația economică, determinată de nevoia unui loc de muncă mai bun și care implică lucrători sezonieri sau necalificați care se deplasează pentru durate mai mari sau mai mici către țări mai dezvoltate, dislocând astfel un patrimoniu material și imaterial, pe care îl poartă cu ei în călătoriile lor.
Dacă în cazul conflictelor armate comunitatea internațională ia măsuri, încercând să salveze atât vieți cât și resurse, implicit și patrimoniul cultural din zonele afectate, în cazul migrației determinate de nevoia oamenilor de a-și îmbunătăți nivelul de trai, măsurile pentru prezervarea patrimoniului lor, material și imaterial, sunt mai puțin oficiale și prin urmare mai puțin vizibile. Chiar și așa, identitatea lor culturală contribuie activ la păstrarea practicilor, ritualurilor, tradițiilor, împărtășind experiențe într-o manieră posibil mai fermă decât în țara lor de origine. Aceasta deoarece cultura favorizează legături sociale, creează un sentiment de apartenență, care duce la reziliență.
Investigarea temei rezilienței culturale de către specialiștii activi în domeniul medierii culturale este deosebit de importantă din perspectiva necesității adaptării discursului, etapă care poate fi realizată doar printr-o cât mai profundă înțelegere a nevoilor reale ale grupurilor țintă.
Participanții pot aborda în comunicările lor tematici precum:
– Prezervarea patrimoniului
– Rolul coeziunii sociale în menținerea identității culturale
– Atitudini reziliente vs practici adaptative în fața schimbării
– Colectarea amintirilor despre perioada anterioară situației critice
– Folosirea exprimării artistice ca instrument de reziliență pentru păstrarea identității culturale.
Rezumatele și un CV narativ (maxim 1 pagină fiecare) pot fi trimise până la 1 octombrie 2024 pe adresa de email coralia.costas@palatulculturii.ro. De asemenea, vă rugăm să transmiteți textele comunicărilor spre publicare până la data de 20 noiembrie 2024, pentru a putea fi incluse în Revista de Mediere Culturală, nr. 3/ 2024, prin grija Editurii Palatul Culturii din cadrul Complexului Muzeal Național „Moldova” Iași. Articolele, în română, engleză sau franceză, nu vor depăși 15 pagini A4 inclusiv ilustrația. Textul va fi redactat cu Times New Roman, mărimea 12, la 1 rând. Toate articolele vor fi însoțite de un rezumat de 10 rânduri în limbile română și engleză, precum și de un paragraf de prezentare a autorilor. Ilustrațiile nu vor depăși 5 pagini și vor fi transmise separat de text.

26 octombrie 2024: Deschiderea Galeriei de Artă Europeană a Muzeului de Artă Iași
2024-10-26 10:00 - 17:00
Complexul Muzeal Național „Moldova” Iași – Muzeul de Artă invită publicul la Palatul Culturii, începând cu data de 26 octombrie 2024, să se bucure de un eveniment expozițional mult așteptat, atât de către specialiștii din domeniu, cât și de publicul larg, iubitor de frumos: Deschiderea Galeriei de Artă Europeană.
Evenimentul marchează împlinirea a 164 de ani de existenţă a primului muzeu de artă înființat în Principatele Române: Pinacoteca ieșeană, inaugurată la 26 octombrie 1860. Evenimentul constituie, totodată, un omagiu adus personalităților care au contribuit astfel la înființarea Muzeului de Artă din Iași, înzestrându-l cu remarcabile opere de artă.
„După ce, în aprilie 2016, se redeschidea Palatul Culturii în urma finalizării unui amplu proiect de restaurare implementat de Ministerul Culturii prin Unitatea de Management a Proiectului, Muzeul de Artă aducând atunci în atenția vizitatorilor arta românească interbelică, acum, la ceas aniversar, la împlinirea a 164 de ani de activitate, deschidem pentru publicul larg GALERIA DE ARTĂ EUROPEANĂ. Răspundem astfel unei uriașe așteptări, de a revedea pe simezele ieșene opere de o valoare inestimabilă”, afirmă Andrei Apreotesei, managerul Complexului Muzeal Național „Moldova” Iași.
Lucrările care pot fi admirate acum pe simezele Muzeului de Artă au beneficiat de atenția și profesionalismul experților în conservare-restaurare, atât de la Centrul de Cercetare şi Conservare Restaurare a Patrimoniului Cultural Iași, cât și de la Muzeul Național Brukenthal Sibiu și de la Complexul Muzeal „Iulian Antonescu” Bacău.
Nucleul în jurul căruia s-a dezvoltat an de an patrimoniul Muzeului de Artă îl constituie douăsprezece picturi din arta europeană provenite din colecția marchizului Las Marismas, pe care revoluționarul pașoptist Scarlat Vârnav le-a achiziționat din capitala Franței, donându-le ulterior cu intenția de a „pune cu ele temelia unui muzeu de tablouri în capitala Moldovei, spre eterna sa memorie”. Operele donate sunt atribuite unor artiști celebri ai picturii europene dintre care amintim: Peter Paul Rubens – „Cezar primind capul lui Pompei” – precursor al stilului baroc, creatorul unei opere inovatoare cu un puternic caracter naturalist, Bartolomé Esteban Murillo – „Fecioara în extaz” – reprezentant de seamă al barocului spaniol, Pietro Liberi – „Judita și Holofern” – reprezentant al barocului venețian, Eustache Le Sueur – „Phaeton” – reprezentant al clasicismului francez, Felix Henri Philipoteaux – „Berezina”, Philippe de Champaigne – „Autoportret” etc. Patrimoniul de artă europeană al Muzeului de Artă s-a îmbogățit treptat, constituindu-se prin donații, achiziții sau transferuri.
În cele cinci săli ale Galeriei de Artă Europeană, vizitatorii pot admira o selecție semnificativă din această colecție, care etalează într-un concept actual, prin piese de mare rafinament și performanță tehnică, arta din Italia, Franța, Spania, Olanda, Austria, Cehia, Germania, Rusia și Polonia.
Expoziția cu caracter permanent cuprinde optzeci și patru de opere (pictură și sculptură), panotate după criteriul școlilor naționale.
Galeria de de Artă Europeană poate fi vizitată de miercuri până duminică, între orele 10.00 și 17.00, în spațiile Muzeului de Artă, cu biletul aferent acestuia (20 lei pentru adulți/ 10 lei pentru pensionari/ 5 lei pentru elevi și studenți).
Vă așteptăm cu drag!

Prezentare și discuție filosofică „SUN TZU – ARTA RĂZBOIULUI. ÎNVĂȚĂTURI MORALE PENTRU MOMENTUL ACTUAL”
2024-10-26 14:00 - 15:00
Muzeul Științei și Tehnicii „Ștefan Procopiu” din cadrul Complexului Muzeal Național „Moldova” Iași, în parteneriat cu Asociația „Noua Acropolă” – Filiala Iași, organizează sâmbătă, 26 octombrie 2024, ora 14.00, la Muzeul „Poni-Cernătescu”, o prezentare filosofică ce va explora învățăturile lui Sun Tzu, autorul celebrei lucrări „Arta războiului”.
Sun Tzu, un renumit general militar, strateg și filosof chinez antic, a trăit în perioada Zhou de Est. A scris „Arta războiului” într-o epocă tumultoasă a Chinei, lucrare ce a influențat profund atât filosofia orientală, cât și pe cea occidentală, devenind un pilon al gândirii strategice și militare.
„Invităm pe toți cei interesați de filosofia chineză la un dialog inspirat, explorând relevanța învățăturilor lui Sun Tzu în contextul situațiilor conflictuale cu care ne confruntăm astăzi, atât la nivel global, cât și individual”, subliniază managerul Complexului Muzeal Național „Moldova”, domnul Andrei Apreotesei.
Prezentarea va fi susținută de Marius Andro. Intrarea la eveniment este liberă, în limita locurilor disponibile.
Vă așteptăm cu drag!

Concert la Palat: Marina Porumb, Gabriel Bîrjovanu și Ina Cristea
2024-10-29 19:00 - 20:00
Complexul Muzeal Național „Moldova” Iași, în parteneriat cu Ateneul Național din Iași invită publicul la un nou eveniment sub genericul „Concert la Palat”, marți, 29 octombrie, începând cu ora 19.00: recital vocal-instrumental, susținut de soprana Marina Porumb, tenorul Gabriel Bîrjovanu și pianista Ina Cristea.
Soprana Marina Porumb este absolventa a Universității Naționale de Arte „George Enescu” din Iași, Facultatea de Interpretare, secția Canto Clasic, la clasa prof. univ. dr. Ada Burlui. Pe parcursul activității sale artistice, a urmat cursuri de măiestrie vocală cu prof. dr. Theodore Coresi și cu prof. univ. dr. Eleonora Enăchescu. Soprana a colaborat cu Opera Națională Română din Iași, a susținut recitaluri în cadrul Societății Scriitorilor fără Frontieră și în cadrul Societății de Medici și Naturaliști din Iași. De asemenea, a fost invitată pentru momente artistice la numeroase vernisaje, lansări de carte în cadrul unor importante instituții de cultura, muzee, biblioteci din Iași.
Cu o carieră de peste 20 de ani pe scena teatrului liric, tenorul Gabriel Bîrjovanu a fost artist liric al Operei Naționale din Iași și al Operei Naționale Norvegiene din Oslo. Pe parcursul activității sale de artist liric, tenorul a evoluat în peste 1700 de spectacole de operă și concerte simfonice sub bagheta unor mari dirijori precum, Antoni Pappano, Zubin Mehta, Riccardo Muti. A interpretat roluri secundare precum: Gaston din La Traviata, Parpignol din La Bohème, Il Messaggero din Aida, Malcolm din Macbeth, Yamadori din Madama Butterfly. A fost invitat în companii private ca solist pentru rolurile Alfredo din La Traviata, Don Jose din Carmen și Rodolfo din La Bohème. De asemenea, a fost unul dintre protagoniștii show-lui de mare succes „The 12 Tenors” din Germania. În decembrie 2023, și-a făcut debutul pe scena ONRI în rolul lui Gabriel von Eisenstein din opereta „Liliacul” de Johann Strauss fiul.
Pianista Ina Cristea este în prezent este lect. univ. dr. la Universitatea Națională de Arte „George Enescu” din Iași, profesor de pian și interpret vocal. A urmat 12 ani de muzică la Liceul de Arte „Octav Băncilă” din Iași, secția pian, apoi a absolvit studiile de licență, master și doctorat la Universitatea de Arte „George Enescu” Iași. A făcut parte din Clubul de Jazz al Casei de Cultură a Studenților și, sub tutela profesorului Romeo Cozma, a participat la Festivaluri studențești, concertând în Iași, Sibiu și Cluj. Iubirea pentru romanță i-a adus premii la Festivalul-Concurs „Crizantema de Aur”, atât la secțiunea Interpretare Muzicală cât și la cea de Creație, unde a reprezentat piese compuse de regretatul compozitor Titel Popovici, cel căruia îi și datorează prezența la acest festival. În anul 2013 a colaborat cu Tierra Sin Pan, susținând concerte în Iași și bucurându-se de descoperirea unei noi pasiuni, muzica lui Piazzola. A fost invitată la emisiuni radio și televizate, atât pe plan local, cât și național. De asemenea, a făcut parte din jurii la concursuri și festivaluri naționale și internaționale.

„Concert la Palat”: „Călătorie prin muzicile tradiționale ale lumii”
2024-11-05 18:30 - 20:00 | Holul de Onoare – Palatul Culturii din Iași
Complexul Muzeal Național „Moldova” Iași, în parteneriat cu Opera Națională Română Iași, invită publicul la un nou eveniment din seria „Concert la Palat”: „Călătorie prin muzicile tradiționale ale lumii”.
Evenimentul va avea loc marți, 5 noiembrie 2024, începând cu ora 18.30, în Holul de Onoare al Palatului Culturii din Iași.
Interpretează:
Radu Cotoman – vioară
Emerich Ghercă – violoncel
Adrian Fântână – contrabas
Cătălin Simerea – flaut
Silviu Butnaru – clarinet
Ciprian Oloi – pian.
Vă invităm să urmăriți detaliile pe site-ul instituției partenere și vă așteptăm cu drag!
Bilete: Opera Națională Română Iași

„Meşteri şi meşteşuguri tradiţionale din Moldova” - Ediția a XIV-a
2024-11-08 10:00 - 2024-11-10 19:00 | Esplanada Palatul Culturii, Iași, România
Muzeul Etnografic al Moldovei din cadrul Complexului Muzeal Național „Moldova” Iași, în calitate de partener al Asociaţiei „ART – Meşteşugurile Prutului”, invită publicul să participe la cea de-a XIV-a ediţie a manifestării cultural-interactive „Meşteri şi meşteşuguri tradiţionale din Moldova”, ce se va desfăşura în perioada 8 – 10 noiembrie 2024, între orele 10.00 și 19.00, pe Esplanada Palatului Culturii.
Evenimentul reunește 30 meşteri populari, din Moldova şi din alte zone etnografice ale României, precum și din Republica Moldova, care expun spre vânzare obiecte meşteşugăreşti autentice. Programul cuprinde, de asemenea, demonstrații practice și ateliere de pictură icoane, cioplitură lemn, încondeiere ouă, împletituri din fibre vegetale, ţesături – activități interactive destinate atât copiilor, cât şi adulţilor.
„Dorim să realizăm, pentru trei zile, o atmosferă de lucru şi de comunicare între generații pe domeniul meşteşugurilor traditionale românești. Ne vor fi alături elevi de la Palatul Copiilor din Iași, precum și de la atelierele de creație populară desfășurate de asociația noastră prin programe educaționale și proiecte cu școli și ONG-uri”, afirmă Silvia Cozmîncă, preşedinte Asociaţia „ART – Meşteşugurile Prutului”.
Dedicat Zilei Internaționale a Patrimoniului Cultural Imaterial, evenimentul este organizat în colaborare cu Primăria Municipiului Iași, în parteneriat cu Asociația Societăților Imobiliare din Moldova (A.S.I.M.); Asociaţia Dialog Pentru Dezvoltare – Iași; Palatul Copiilor, Iași; Asociația „GAL Stejarii Argintii” – comuna Miroslava, județul Iași.
„Reîntâlnirea cu meșterii populari este întotdeauna o bucurie, atât pentru publicul care apreciază tradițiile și obiceiurile, cât și pentru specialiștii a căror misiune nobilă este aceea de a sprijini demersurile de conservare și promovare a acestor valori”, subliniază Andrei Apreotesei, manager al Complexului Muzeal Național „Moldova” Iași.
Asociaţia „ART – Meşteşugurile Prutului”, ONG dedicat tradițiilor din România, acreditat de UNESCO în anul 2024, organizează, periodic, evenimente menite să promoveze valorile perene ale culturii tradiţionale româneşti, cu precădere din Moldova de pe ambele maluri ale Prutului, precum și transmiterea acestora către tânăra generație.
Vă aşteptăm cu drag!

Lansare de carte la Muzeul Unirii din Iași
2024-11-09 12:00 - 14:00
Muzeul Unirii din cadrul Complexului Muzeal Național „Moldova” Iași invită publicul sâmbătă, 9 noiembrie 2024, de la ora 12.00, la un nou eveniment organizat de Cenaclul literar-muzical „Lira Prutului” din Iași.
Întâlnirea va debuta cu lansarea cărții „Moartea unui Cenaclu”, de Nina Gonța, autoare aflată la cea de-a treia piesă de teatru, după „Basarabie… în lacrimi” și „Cum să devii scriitor”. Volumul va fi prezentat de Nelly Cozaru, Irina Nechit, Didina Sava. Un fragment din această piesă, despre care Nina Gonța mărturisește că, „în puține cuvinte, e despre nimicnicia omenească”, va fi prezentat de elevii Andronache Andreea-Monica și Niamțu Sabin-Andrei, de la Colegiul Tehnic „Ioan C. Ștefănescu” din Iași, coordonați de prof. Galiță Victoria.
Programul va continua cu minirecitaluri literar-muzicale, susținute de invitați din Republica Moldova: Cenaclul literar-artistic „Vocea generațiilor” din Chișinău (președinte Ana Onică) și Cenaclul literar-artistic „Suflet de poet” din Ungheni (președinte Rodica Toma). De asemenea, evenimentul cuprinde un moment de iluzionism, susținut de Neculai Ochiană (Magicianul Nicolas), precum și momente muzicale susținute de tenorul Paul Celmare și grupul vocal „NOI”, coordonat de Ana Ștefănică.
Intrarea este liberă, în limita locurilor disponibile. „Prin astfel de evenimente, muzeul își demonstrează plurivalența pentru societatea contemporană, în rândul căreia manifestă un rol dinamic”, afirmă Andrei Apreotesei, manager al Complexului Muzeal Național „Moldova” Iași.
Cuprinzând un valoros patrimoniu de istorie modernă, Muzeul Unirii, situat în Iași, pe Strada „Alexandru Lăpușneanu” nr. 14, poate fi vizitat de miercuri până duminică, în intervalul orar 10.00 – 17.00 (ora 16.30, ultimul bilet). Detalii, pe site: https://palatulculturii.ro/muzeul-unirii/
Vă așteptăm cu drag!

Concert la Palat: „Vioara lui Enescu” | Gabriel Croitoru, Simina Croitoru, Mircea Dumitrescu și Paul Răducanu
2024-11-12 19:00 - 20:30 | Holul de Onoare – Palatul Culturii din Iași
Complexul Muzeal Național „Moldova” Iași, în parteneriat cu Ateneul Național din Iași, invită publicul la un nou eveniment sub genericul „Concert la Palat”, marți, 12 noiembrie 2024, ora 19.00, la un recital extraordinar susținut de violoniștii Gabriel Croitoru, Simina Croitoru, Mircea Dumitrescu și Paul Răducanu.
Pentru prima dată în istoria României, toate cele patru viori care i-au aparținut violonistului și compozitorului George Enescu, aflate în patrimoniul Muzeului Național „George Enescu” din București, se vor regăsi împreună pe aceeași scenă, în noiembrie 2024, într-un turneu național.
Cei patru violoniști care vor cânta la cele patru instrumente sunt Gabriel Croitoru, pe vioara Guarneri del Gesù „Catedrala” din 1731 – instrument la care cântă din 2008, realizând până acum nu mai puţin de 12 turnee naţionale pentru promovarea acesteia din anul 2012 până în prezent, cel din 2024 fiind al 13-lea, Simina Croitoru, pe vioara Paul Kaul din 1931, Paul Răducanu, pe vioara Paul Kaul din 1930 și Mircea Dumitrescu pe o vioară Frères Pierre şi Hippolyte Silvestre din 1835.
Program muzical: Vioara lui Enescu 2024
Bilete, pe site-ul organizatorului principal al acestui eveniment: Ateneul Național din Iași

Forumul național „Istoria comunismului și educație pentru democrație în România”
2024-11-14 13:00 - 18:30
Complexul Muzeal Național „Moldova” Iași – Muzeul de Istorie a Moldovei este partener în derularea evenimentului „Istoria comunismului și educație pentru democrație în România”, organizat de Institutul de Investigare a Crimelor Comunismului și Memoria Exilului Românesc, cu sprijinul Ministerului Educației, prin Inspectoratul Școlar Județean Iași.
Evenimentul va debuta joi, 14 noiembrie 2024, de la ora 13.00, la Palatul Culturii Iași, Sala „Ștefan Procopiu”.
Parteneri: Institutul de Istorie „Nicolae Iorga” București, Facultatea de Istorie a Universității „Alexandru Ioan Cuza” Iași, Consiliul Național pentru Studierea Arhivelor Securității, Arhivele Naționale Iași, Biblioteca Centrală Universitară „Mihai Eminescu” Iași, Colegiul Național Iași, Societatea de Științe Istorice din România, filiala Iași.

Lansare de carte la Muzeul Memorial „Mihail Kogălniceanu” din Iași
2024-11-16 12:00 - 14:00
Complexul Muzeal Naţional „Moldova” Iaşi – Muzeul de Istorie a Moldovei, în parteneriat cu Societatea Scriitorilor Fără Frontiere, organizează sâmbătă, 16 noiembrie 2024, de la ora 12.00, la Muzeul Memorial „Mihail Kogălniceanu”, evenimentul de lansare a cărții „No, ghini!”, semnată de epigramistul Ioan Toderașcu.
Volumul va fi prezentat de prof. Constantin Moldovan, programul continuând cu „Umor la muzeu”, moment susținut de epigramistul Vasile Vajoga și cu un scurt recital muzical prezentat de Ana Ștefănică.
„Invităm publicul și cu această ocazie la Muzeul Memorial «Mihail Kogălniceanu», o clădire-monument în care, prin intermediul activităților metamuzeale, este pus în valoare patrimoniul cultural”, afirmă Andrei Apreotesei, manager al Complexului Muzeal Național „Moldova” Iași.
Evenimentul va fi moderat de Elena Mândru, președintele Societății Scriitorilor Fără Frontiere, și de Mihaela Tudose, muzeograf, Muzeul Memorial „Mihail Kogălniceanu”.
Situată în Iași, pe Strada Mihail Kogălniceanu nr. 11, casa care găzduiește astăzi Muzeul Memorial „Mihail Kogălniceanu” i-a avut oaspeți de seamă pe pașoptiștii Costache Negri, Vasile Alecsandri, Alecu Russo, dar și pe domnii Mihail Sturdza și Grigore Alexandru Ghica. Aici se afla Mihail Kogălniceanu când a primit vestea alegerii lui Alexandru Ioan Cuza drept candidat la tronul Moldovei și tot aici a fost găzduit principele Carol, în aprilie 1869, la cea de a cincea sa vizită făcută la Iași.
Muzeul poate fi vizitat de marți până sâmbătă, în intervalul orar 10.00 – 17.00 (ora 16.30, ultimul bilet).
Vă așteptăm cu drag!

Concert la Palat | Antonia Cucerenco și Ina Cristea
2024-11-19 19:00 - 20:30
Complexul Muzeal Național „Moldova” Iași, în parteneriat cu Ateneul Național din Iași, invită publicul la un nou eveniment sub genericul „Concert la Palat”, marți, 19 noiembrie 2024, de la ora 19.00, în Holul de Onoare a Palatului Culturii din Iași „Strigătul Inimii: Rugăciune și Iubire”, recital susținut de soprana Antonia Cucerenco și pianista Ina Cristea.
Explorând teme universale de iubire și spiritualitate, prin muzica barocă, romantică și românească, Antonia Cucerenco și Ina Cristea invită publicul la o seară memorabilă, plină de sensibilitate și rafinament.
În program:
1. Ave Maria – Giulio Caccini
2. Viens hymen – Jean-Philippe Rameau (opera Les Indes Galantes)
3. Lascia ch’io pianga – Georg Friedrich Händel (opera Almira)
4. Caro nome – Giuseppe Verdi (opera Rigoletto)
5. Romanța Antonidei – Mihail Glinka (opera Ivan Susanin)
6. Quel guardo il cavaliere – Gaetano Donizetti (opera Don Pasquale)
7. Je suis Titania – Ambroise Thomas (opera Mignon)
8. Muzica – George Grigoriu (opereta Valurile Dunării)
Detalii și bilete, pe site-ul organizatorului principal al acestui eveniment: Ateneul Național din Iași

„Povești în zbor cu zmeie și zei” – un nou atelier D.I.C.E. la Palatul Culturii
2024-11-20 10:00 - 2024-12-06 17:00
Complexul Muzeal Național „Moldova” Iași, prin Secția Mediere culturală, Proiecte, Marketing și cu sprijinul activ al Muzeului Etnografic al Moldovei, desfășoară un nou atelier în perioada 20 noiembrie – 6 decembrie 2024, organizat de Atelierele D.I.C.E. la Palatul Culturii.
„Povești în zbor cu zmeie și zei” este un atelier inedit prin care participanții vor explora simbolistica zeului vântului, Fujin, din mitologia japoneză și vor învăța să creeze zmeie de hârtie inspirându-se din această cultură fascinantă.
Participanții vor lua contact cu povestea zeilor și a zmeielor prin vizitarea expoziției „Artă populară japoneză din regiunea Tohoku”, realizată de Muzeul Etnografic la Moldovei, în parteneriat cu Ambasada Japoniei și Japan Foundation.
„Vă așteptăm cu drag pentru a împărtăși pasiunea pentru istorie, mitologie și meșteșug, și a realiza punți creatoare între tradiții prin activitățile educaționale derulate la Palatul Culturii sub genericul D.I.C.E., care aduc acum în atenția publicului tradiții orientale de pe meleagurile îndepărtate ale Japoniei”, afirmă Andrei Apreotesei, managerul Complexului Muzeal Național „Moldova” Iași.
Atelierul durează aproximativ 90 de minute, prețul unui bilet este de 20 lei, iar numărul de participanți este cuprins între minim 5 și maxim 20 de persoane. Programările se pot face la numărul de telefon 0232.275.979, interior 116 și prin mesaj privat pe pagina Atelierele DICE.

Ziua Muzeului „Poni-Cernătescu”
2024-11-22 12:00 - 15:00 | Muzeul „Poni-Cernătescu”, Str. Mihail Kogalniceanu Nr. 7B, Iași, Iași, 700454, România
Complexul Muzeal Național „Moldova” Iași, în parteneriat cu Direcția Județeană Iași a Arhivelor Naționale, invită publicul la un eveniment special, menit să marcheze aniversarea a 33 de ani de la deschiderea Muzeului „Poni-Cernătescu”, din cadrul Muzeului Științei și Tehnicii „Ștefan Procopiu”.
Ziua Muzeului „Poni-Cernătescu” va reuni vineri, 22 noiembrie 2024, începând cu ora 12.00, personalități ieșene, chimiști și iubitori ai muzeului, în cadrul unei întâlniri moderate de dr. ing. Monica Nănescu, șef al Muzeului Științei și Tehnicii „Ștefan Procopiu” și de dr. muzeograf Oana Florescu.
„În cei 33 de ani de activitate, Muzeul „Poni – Cernătescu” a devenit un punct de referință pentru toți cei care doresc să înțeleagă legătura dintre știință și cultură, fiind totodată un loc de comemorare și de promovare a marilor personalități ale științei ieșene, cum este și cazul acad. Constantin V. Gheorghiu”, apreciază Andrei Apreotesei, managerul Complexului Muzeal Național „Moldova” Iași.
Programul va debuta cu evocarea „IN MEMORIAM Academician Chimist Constantin V. Gheorghiu (1894– 1956)”, susținută de prof. dr. ing. Mariana Bezdadea, la 130 de ani de la nașterea reputatului profesor chimist.
Discipol al renumitului profesor Anastasie Obregia, Constantin V. Gheorghiu și-a desfăşurat activitatea începând din 1946, ca asistent la Laboratorul de Chimie organică al binecunoscutei universități ieșene. Primele cercetări ştiinţifice le-a efectuat asupra derivaţilor de tiotetrahidrochinazolină, aducând rezultate importante, apreciate de specialiştii din ţară şi străinătate. O parte din rezultatele obţinute i-au servit la teza inaugurală susţinută pentru obţinerea gradului de doctor în chimie. A continuat apoi cu cercetări referitoare la substanţele antituberculoase pe care le-a publicat împreună cu colectivul de specialişti al Catedrei de Chimie organică, în mai multe reviste de specialitate. Cu deosebită competenţă şi dăruire a contribuit la formarea unei importante serii de discipoli care şi-au obținut doctoratul sub conducerea sa şi anume: Lucia Manolescu, Leonia Stoicescu Crivetz, Elena Bogdan, Elena Cozbuschi, C. H. Budeanu, Boris Arventiev, Gheorghe Meran, Magda Petrovanu, Mircea Candiano Leonte.
Ca o recunoaştere a acestor merite, Laboratorul de Chimie organică al Facultății de Chimie din cadrul Universităţii „Alexandru Ioan Cuza” din Iași poartă, din anul 1990, numele „Prof. C. V. Gheorghiu”.
Evenimentul va fi marcat și prin vernisarea expoziției „Acad. Constantin V. Gheorghiu – Mărturii documentare ale vieții și operei științifice” care va putea fi vizitată în perioada 22 noiembrie 2024 – 22 februarie 2025.
Programul se va încheia cu un microrecital susținut de Cvartetul de fagot „Sonoris” de la Colegiul Național de Artă „Octav Băncilă” Iași, îndrumător prof. dr. Florin Loghin.
Vă așteptăm cu drag să sărbătorim împreună contribuția științifică remarcabilă a academicianului Constantin V. Gheorghiu și istoria Muzeului „Poni-Cernătescu”!

Dublă lansare de carte la Palatul Culturii
2024-11-22 17:00 - 18:30 | Palatul Culturii, Sala „Henri Coandă”, Piața Ștefan cel Mare și Sfânt nr. 1, Iași, România
Complexul Muzeal Naţional „Moldova” Iaşi organizează vineri, 22 noiembrie 2024, de la ora 17.00, la Palatul Culturii, în sala „Henri Coandă”, evenimentul de dublă lansare a cărților de poezie „Kerouac blues”, semnată de Gabriel Chiriac, și „Mici insule fără verdeață”, semnată de Vlad Alui Gheorghe.
Gabriel Chiriac este expert restaurator lemn la Centrul de Cercetare și Conservare – Restaurare a Patrimoniului Cultural din cadrul Complexului Muzeal Național „Moldova” Iași. Absolvent al Facultății de teologie Ortodoxă „Dumitru Stăniloae” – Universitatea „Alexandru Ioan Cuza” Iași, secția Artă sacră, cu specializarea carte-document și master în același domeniu, a debutat ca scriitor la Editura Junimea cu romanul „Iarnă cu fulgi însângerați” (2009). Au urmat: „Leul înaripat” (Ed. Junimea, 2011) și „Ceață roșie în Crimeea” (Ed. Junimea, 2014). Din anul 2018 este membru al Uniunii Scriitorilor din România.
Vlad Alui Gheorghe este scriitor și muzician. A publicat sub pseudonimul Vlad A. Gheorghiu volumele de poezie „Fratele mut. la nord apa e curată” (2013), volum ce i-a adus premiul pentru debut al Uniunii Scriitorilor din România – Filiala Iași, și premiul pentru debut „Iustin Panța” al Uniunii Scriitorilor din România – Filiala Sibiu, și volumul „Disco 2000”. A tradus în limba română volumul de poezie „Liniștea și taina lăuntrică” de Jonathan Jackson, actor și muzician american. Co-autor al volumului de dialoguri „Mușcătura de măr” (2023), și autor al volumului „Aurel Dumitrașcu. Studiu Monografic” (2022), în urma finalizării studiilor doctorale ale Universității „Alexandru Ioan Cuza” din Iași. Din 2017 cântă în formația de rock alternativ Adam’s Nest, iar din 2020 activează la Complexul Muzeal Național „Moldova” Iași, ca educator muzeal în cadrul Atelierelor DICE.
„Este un lucru cu adevărat remarcabil să avem printre noi colegi care reușesc să treacă barierele timpului lucrativ și să exceleze în domenii artistice complementare activității muzeale”, apreciază domnul Andrei Apreotesei, managerul Complexului Muzeal Național „Moldova” Iași.
Volumele vor fi prezentate de scriitorii Liviu Antonesei și Șerban Axinte.

Eveniment dedicat Zilei Mondiale a Filosofiei la Muzeul „Poni-Cernătescu”
2024-11-23 14:00 - 15:30 | Muzeul „Poni-Cernătescu”, Str. Mihail Kogalniceanu Nr. 7B, Iași, Iași, 700454, România
Muzeul Științei și Tehnicii „Ștefan Procopiu” din cadrul Complexului Muzeal Național „Moldova” Iași, în parteneriat cu Asociația „Noua Acropolă” – Filiala Iași, invită publicul să participe sâmbătă, 23 noiembrie 2024, începând cu ora 14.00, la un eveniment special dedicat Zilei Mondiale a Filosofiei, care se va desfășura la Muzeul „Poni-Cernătescu” din Iași.
„Invităm publicul interesat de filosofie, artă și spiritualitate la acest eveniment care încurajează dezvoltarea personală și cunoașterea profundă a tradițiilor filosofice.”, subliniază Andrei Apreotesei, managerul Complexului Muzeal Național „Moldova” Iași.
Programul va include prelegerea „Ce este sufletul ?” susținută de Marius Andro, în cadrul căreia vor fi explorate și aduse în actualitate idei din tradițiile filosofice ale lumii cu privire la acest subiect fundamental și un atelier de realizare a mandalelor, un exercițiu creativ ce explorează simbolistica mandalei ca mijloc de căutare a sinelui și a identității.
Evenimentul special dedicat Zilei Mondiale a Filosofiei se va încheia cu un microrecital vocal-instrumental susținut de Denisa Iovu și Daria Elena Străchinaru, eleve ale Colegiului Național de Artă „Octav Băncilă” Iași, care vor interpreta două arii celebre din operele lui Wolfgang Amadeus Mozart: „Aria Barbarieni” din „Nunta lui Figaro” și „Aria Zerlinei” din „Don Giovanni”, acompaniate la pian de prof. dr. Iraida Andriuți.
Intrarea este liberă, în limita locurilor disponibile.
Vă așteptăm cu drag!

Cea de-a IX-a ediție a proiectului „Toamnă Româno - Italiană”
2024-11-28 15:00 - 17:00
Complexul Muzeal Naţional „Moldova” Iaşi vă invită joi, 28 noiembrie 2024, ora 15.00, la Muzeul Memorial „Mihail Kogălniceanu” Iași, la cea de-a IX-a ediție a proiectului „Toamnă Româno – Italiană”, inițiat de Asociația „Universul Prieteniei” Iași.
Programul cuprinde lansarea romanului „Urma pașilor ei. Iulia Hașdeu între viață și nemurire”, semnat de Adriana Ungureanu, ediția a doua, revizuită, apărut la Editura Eikon, București, 2024, cu o prefață semnată de criticul Christian Crăciun. Volumul va fi prezentat de Elena Leonte, editor, profesor, și de Emilian Marcu, scriitor, critic literar, membru al Uniunii Scriitorilor din România.
Apariția volumului este un omagiu adus Iuliei Hașdeu la împlinirea a 155 de ani de la nașterea acesteia și face referire la viața celebrei scriitoare, deși nu ea este protagonista, ci un alt personaj care o simte prin căi paranormale și care pornește pe urmele ei în spațiu și timp, dezvăluindu-i istoria autentică, documentată.
Proiectul „Toamnă Româno-Italiană” a fost conceput ca un duplex cultural România – Italia, inițiat de Asociația „Universul Prieteniei” Iași, în anul 2016. Volumul tradus în italiană, „Alla ricerca del suo spirito”, apărut la Terra d’ulivi Edizioni, Lecce, 2024, a fost prezentat la Accademia di Romania in Roma, sub patronajul Institutului Cultural Român și al Ambasadei României în Republica Italiană.
„Aceste colaborări subliniază importanța dialogului cultural dintre cele două țări, încurajând un schimb fructuos de idei și cunoștințe în domeniul literar”, subliniază Andrei Apreotesei, managerul Complexului Muzeal Național „Moldova” Iași.
Momentul artistic susținut de actrița soprana Marina Porumb va întregi acest moment editorial, moderat de Rodica Rodean, preşedinta Asociaţiei „Universul Prieteniei” Iaşi, și muzeograf Mihaela Tudose.
La evenimentul organizat de Asociația „Universul Prieteniei” Iași, în parteneriat cu Muzeul Memorial „Mihail Kogălniceanu” Iași – Complexul Muzeal Național „Moldova”, vor participa elevi și cadre didactice de la Liceul Teoretic „Alexandru Ioan Cuza” Iași, Școala Gimnazială „Ștefan cel Mare” Dancu și iubitorii de literatură contemporană.
La acest eveniment, intrarea este liberă, în limita locurilor disponibile.
Vă așteptăm cu drag!

Tinere voci în recital la Palatul Culturii
2024-11-28 17:00 - 18:30
Complexul Muzeal Național Moldova Iași, în parteneriat cu Universitatea Națională de Arte „George Enescu” Iași – Facultatea de Interpretare, Compoziție și Studii Muzicale Teoretice, invită publicul la evenimentul muzical „Tinere voci în recital”, care va avea loc joi, 28 noiembrie 2024, de la ora 17.00, în Holul de Onoare al Palatul Culturii.
„Suntem bucuroși să celebrăm aici, la Palatul Culturii, tinerele talente și să oferim publicului o seară muzicală deosebită, în compania unor voci promițătoare ale viitorului artistic”, subliniază Andrei Apreotesei, managerul Complexului Muzeal Național „Moldova” Iași.
Pe scenă vor urca următorii tineri artiști: Valeria Alexeiciuc, Ana Ipatov, Anda Mazilu, Marinela Nicola-Pahoncea, Diana Penișoară, Teodora Păiuș, Ana Romilă, Carina Maria Sandu, Alexandra Spiridon, Alexandru Ipatov, Răzvan Gânju, Dimitrie Pădurariu, studenți ai profesorilor univ. dr. Cristina Simionescu-Fântână, conf. univ. dr. Doina Dimitriu-Ursache și lect. univ. dr. Cosmin Marcovici.
Programul cuprinde lucrări din creația unor compozitori de renume precum: G.F. Haendel, W.A. Mozart, G. Donizetti, T. Brediceanu, G. Cavadia ș.a.
Acompaniamentul la pian va fi realizat de distinsele cadre didactice: conf. univ. dr. Brîndușa Tudor, conf. univ. dr. Vasilica Stoiciu Frunză, lect. univ. dr. Ina Cristea, c.d.a. Nina Rotaru și c.d.a. Ciprian Oloi.

Muzeul de Sit Arheologic de la Cucuteni va fi restaurat în cadrul proiectului „Temelii culturale”
2024-12-05
Muzeul de Sit Arheologic de la Cucuteni (județul Iași) din cadrul Complexului Muzeal Național „Moldova” Iași este unul dintre cele 14 obiective culturale și istorice de importanță națională și europeană, cuprinse în proiectul de investiții „Temelii culturale”, pentru care Guvernul a aprobat, recent, finanțarea necesară modernizării și reabilitării.
Acordul de principiu pentru contractarea unui împrumut de 140 de milioane de euro de la Banca de Dezvoltare a Consiliului Europei (BDCE) pentru acest proiect, cu un buget total estimat la 280 de milioane de euro, diferența de finanțare fiind asigurată de statul român.
„Mulțumim doamnei ministru Raluca Turcan, pentru implicare și ajutor, mulțumim specialiștilor de la Unitatea de Management a Proiectului – UMP – Ministerul Culturii, alături de care am început demersurile pentru a reda comunității acest important obiectiv istoric aflat în județul Iași! După o serie de vizite de lucru, nota conceptuală și tema de proiectare privind restaurarea și punerea în valoare a acestui monument sunt aproape de finalizare și suntem încântați să anunțăm că Muzeul de Sit Arheologic de la Cucuteni își va primi, în curând, publicul într-un spațiu modern și reabilitat”, afirmă Andrei Apreotesei, manager al Complexului Muzeal Național „Moldova” Iași.
Muzeul de Sit Arheologic de la Cucuteni, construit pentru a proteja o necropolă tumulară geto-dacică din secolul IV î.H., este parte a Muzeului de Istorie a Moldovei din cadrul Complexului Muzeal Național „Moldova” Iași.
Printre cele 14 obiective incluse în acest proiect se regăsesc, de asemenea, construirea sălii de spectacole a Operei Naționale Române din Iași și restaurarea și punerea în valoare a domeniului (casa-muzeu, capela și anexele) de la Tescani, jud. Bacău – Secția „Dumitru și Alice Rosetti-Tescanu-George Enescu” a Muzeului Național „George Enescu”.
